Исмелрэ Азэмэтрэ я зэфIэкI
ЩIыпIэм щыщ цIыхубзым къыбгъэдэкI фIыщIэ письмо Урысей МВД-м Налшык къалэмкIэ и управленэм къыIэрыхьащ.
Анохинэ Нинэ фIыщIэ ин яхуещI полицэм и лейтенант нэхъыжьхэу Мэлбахъуэ Исмелрэ Жырыкъ Азэмэтрэ. Нинэ и псалъэхэм къызэрыхэщщи, илъэс 90 зи ныбжь, Хэку зауэшхуэм и ветеран Хромов Николай къегъэлынымкIэ абыхэм хахуагъэ къакъуэкIащ. «Полицэм и участковэ уполномоченнэхэу Мэлбахъуэ Исмелрэ Жырыкъ Азэмэтрэ цIыхур къегъэлыным къыщагъэлъэгъуа зэхэщIыкIымрэ тегушхуэныгъэмрэ папщIэ гулъытэ яхуэфщIыну дыныволъэIу. Дэ, Николай и гъунэгъухэм, и къуэрылъхухэм, абыхэм къатепщIыкIыжа щIалэм, езым къыдбгъэдэкIыу фIыщIэшхуэ фхудощI», — итщ письмом.
Хромов Николай кхъухьлъатэзехуэ-гъэунэхуакIуэщ, Хэку зауэшхуэм хэтащ. И щхьэгъусэр дунейм ехыжауэ, и закъуэу мэпсэу. И къуэ нэхъыжьри кхъухьлъатэзехуэт, гъэунэхуныгъэ иригъэкIуэкIыу хэкIуэдащ. И къуэ етIуанэми а IэщIагъэрт къыхихар. Ари къытегуплIа узыфэм илIыкIащ.
И гъунэгъухэм я нэIэм щIэт, зи закъуэу псэу цIыхухъум бжэр къащыхуIуимыхым, телефоныр къызэримыщтэм игъэгузавэри, полицэм и участковэ уполномоченнэм хъыбар ирагъэщIащ. Абы и ныбжьыр, зэрысымаджэр къэплъытэмэ, Николай дэIэпыкъуэгъу хуэныкъуэнкIи хъунут.
ЩIыпIэм псынщIэу нэсащ полицэм и лейтенант нэхъыжьхэу Мэлбахъуэ Исмелрэ Жырыкъ Азэмэтрэ.
«Полицэм и IуэхукIэ» Законым и 15-нэ статьям къигъэувхэм япкъ иткIэ, псынщIэу фэтэрым щIыхьэу цIыхухъум дэIэпыкъуну унафэ ящIащ. Жырыкъ Азэмэт, ещанэ къатым и фэтэрым и балконыр къигъэсэбэпри, пэшым щIыхьащ. Ар къызэпиплъыхьри, зи ныбжь хэкIуэта цIыхухъур мэхауэ зэрыщылъым гу лъитащ. Полицейхэм абы япэ дэIэпыкъуныгъэр иратри, медицинэ лэжьакIуэхэр къраджащ.
Жьы хъуа цIыхум и узыншагъэм иджыкIэ шынагъуэ иIэкъым.
ЩытыкIэ къызэрымыкIуэм щрихьэлIэм зэгъэуIуауэ, псынщIэу икIи тэмэму Iуэхум зэрыбгъэдыхьам и фIыгъэкIэ полицейхэм Хэку зауэшхуэм и ветераныр кърагъэлащ.
Урысей МВД-м и управленэу Налшык къалэм щыIэм и унафэщIым иIэ хуитыныгъэмкIэ ищхьэкIэ зи цIэ къитIуа я лэжьакIуэхэр зэрагъэпэжэным хоплъэ.
Дыгулыбгъу Жансурэт.
